Waqt l-early voting tas-Sibt, ivvutaw 29% ta’ dawk li sa nhar il-Ġimgħa kienu ġabru d-dokument tal-vot. Filfatt, sa nhar il-Ġimgħa filgħaxija, kienu 9,000 tesserat li ġabru d-dokument tal-vot u b’hekk huma eliġibbli biex jivvutaw fl-elezzjoni għal Kap tal-Partit Nazzjonalista. Minn dawn id-9,000 persuna, matul il-ġurnata tas-Sibt ivvutaw 2,016 fid-Dar Ċentrali f’Malta u 580 f’Ta’ Sannat f’Għawdex, għal total ta’ 2,596. Dawk li sa issa għadhom ma ġabrux id-dokument tal-vot, jistgħu jagħmlu dan mit-Tnejn sal-Ħamis mid-Dar Ċentrali Tal-Pietà, bejn id-9:00am u s-6:00pm, u jkunu jistgħu jivvutaw fl-elezzjoni ta’ nhar is-Sibt li ġej. L-elezzjoni nhar is-Sibt tkun miftuħa bejn it-8:00am u d-9:00pm fuq il-Fosos tal-Floriana u l-MFCC Ta’ Qali, kif ukoll bejn it-8:00am u t-8:00pm fis-Subheadquarters tal-Partit Nazzjonalista f’Ta’ Sannat, Għawdex. Din hi l-ewwel darba li t-tesserati qed jieħdu sehem f’dan l-aktar proċess importanti tal-Partit Nazzjonalista: l-għażla ta’ Kap. Kien Simon Busuttil li fl-2014 biddel l-istatut tal-Partit Nazzjonalista biex fetaħ dan il-proċess minn fost 900 persuna għal eluf ta’ membri tal-Partit Nazzjonalista. Il-Konvenzjoni Ġenerali se tiftaħ nhar il-Ġimgħa 15 ta’ Settembru fid-Dar Ċentrali tal-Partit Nazzjonalista meta jagħmel l-aħħar diskors tiegħu bħala Kap tal-Partit Nazzjonalista Simon Busuttil. Wara l-votazzjoni s-Sibt, jibda mill-ewwel il-proċess tal-għadd tal-voti fuq il-Fosos tal-Floriana. Il-media tal-Partit Nazzjonalista se tkun qed twasslilkom dan il-proċess b’mod dirett, b’aġġornamenti kontinwi u bl-aħħar żviluppi.